SL Uradni list Evropske unije L 248/3

SKLEP SVETA (EU) 2017/1757

z dne 17. julija 2017

o sprejetju, v imenu Evropske unije, spremembe Protokola iz leta 1999 o zmanjševanju zakisljevanja, evtrofikacije in prizemnega ozona h Konvenciji iz leta 1979 o onesnaževanju zraka na velike razdalje preko meja

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 192(1) v povezavi s členom 218(6)(a) Pogodbe,

ob upoštevanju predloga Evropske komisije,

ob upoštevanju odobritve Evropskega parlamenta (1),

ob upoštevanju naslednjega:

(1) Unija je po odobritvi s strani Evropske gospodarske skupnosti na podlagi Sklepa Sveta 81/462/EGS (2) pogodbenica Konvencije iz leta 1979 o onesnaževanju zraka na velike razdalje preko meja (v nadaljnjem besedilu: Konvencija).

(2) Unija je po pristopu s strani Evropske skupnosti na podlagi Sklepa Sveta 2003/507/ES (3) pogodbenica Protokola iz leta 1999 o zmanjševanju zakisljevanja, evtrofikacije in prizemnega ozona h Konvenciji iz leta 1979 o onesnaževanju zraka na velike razdalje preko meja (v nadaljnjem besedilu: Göteborški protokol).

(3) Pogodbenice Göteborškega protokola so leta 2007 začele pogajanja za dodatno izboljšanje varovanja zdravja ljudi in okolja, vključno z določitvijo novih obveznosti glede zmanjšanja emisij za določena onesnaževala zraka, ki jih je treba doseči do leta 2020, in s posodobitvijo mejnih vrednosti emisij, ki se nanaša na emisije onesnaževal zraka pri viru.

(4) Pogodbenice, ki so bile prisotne na 30. zasedanju izvršilnega organa Konvencije, so s konsenzom sprejele sklepa 2012/1 in 2012/2 o spremembah Göteborškega protokola.

(5) Spremembe iz Sklepa 2012/1 so začele veljati in učinkovati na podlagi hitrega postopka, določenega v členu 13(4) Göteborškega protokola.

(6) Spremembo iz Sklepa 2012/2 (v nadaljnjem besedilu: sprememba) morajo pogodbenice Göteborškega protokola sprejeti v skladu s členom 13(3) Göteborškega protokola.

(7) Unija je že sprejela instrumente o zadevah, ki so zajete s spremembo, in sicer direktive 2001/81/ES (4), (EU) 2016/2284 (5), 2010/75/EU (6) in (EU) 2015/2193 (7) Evropskega parlamenta in Sveta ter uredbi (ES) št. 595/2009 (8) in (ES) št. 715/2007 (9) Evropskega parlamenta in Sveta.

(8) Spremembo bi bilo treba zato odobriti v imenu Unije –

SPREJEL NASLEDNJI SKLEP:

Člen 1

Sprememba Protokola iz leta 1999 o zmanjševanju zakisljevanja, evtrofikacije in prizemnega ozona h Konvenciji iz leta 1979 o onesnaževanju zraka na velike razdalje preko meja, določena v Sklepu 2012/2 izvršilnega organa Konvencije, se odobri v imenu Evropske unije.

Besedilo spremembe je priloženo temu sklepu.

Člen 2

Predsednik Sveta imenuje osebo(-e), pooblaščeno(-e), da v zvezi z zadevami, ki so v pristojnosti Unije, v imenu Unije deponira(-jo) listino o sprejetju iz člena 13(3) Protokola, kakor je bil spremenjen (10).

Člen 3

Ta sklep začne veljati na dan sprejetja.

V Bruslju, 17. julija 2017 Za Svet Predsednik T. TAMM

(1) Odobritev z dne 5 julija 2017 (še ni objavljena v Uradnem listu).

(2) Sklep Sveta 81/462/EGS z dne 11. junija 1981 o sklenitvi Konvencije o onesnaževanju zraka na velike razdalje preko meja (UL L 171, 27.6.1981, str. 11).

(3) Sklep Sveta 2003/507/ES z dne 13. junija 2003 o pristopu Evropske skupnosti k Protokolu o zmanjševanju zakisljevanja, evtrofikacije in prizemnega ozona h Konvenciji iz leta 1979 o onesnaževanju zraka na velike razdalje preko meja (UL L 179, 17.7.2003, str. 1).

(4) Direktiva 2001/81/ES Evropskega parlamenta in Sveta z dne 23. oktobra 2001 o nacionalnih zgornjih mejah emisij za nekatera onesnaževala zraka (UL L 309, 27.11.2001, str. 22).

(5) Direktiva (EU) 2016/2284 Evropskega parlamenta in Sveta z dne 14. decembra 2016 o zmanjšanju nacionalnih emisij za nekatera onesnaževala zraka, spremembi Direktive 2003/35/ES in razveljavitvi Direktive 2001/81/ES (UL L 344, 17.12.2016, str. 1).

(6) Direktiva 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja) (UL L 334, 17.12.2010, str. 17).

(7) Direktiva (EU) 2015/2193 Evropskega parlamenta in Sveta z dne 25. novembra 2015 o omejevanju emisij nekaterih onesnaževal iz srednje velikih kurilnih naprav v zrak (UL L 313, 28.11.2015, str. 1).

(8) Uredba (ES) št. 595/2009 Evropskega parlamenta in Sveta z dne 18. junija 2009 o homologaciji motornih vozil in motorjev glede na emisije iz težkih vozil (Euro VI) in o dostopu do informacij o popravilu in vzdrževanju vozil ter o spremembi Uredbe (ES) št. 715/2007 in Direktive 2007/46/ES ter o razveljavitvi direktiv 80/1269/EGS, 2005/55/ES in 2005/78/ES (UL L 188, 18.7.2009, str. 1).

(9) Uredba (ES) št. 715/2007 Evropskega parlamenta in Sveta z dne 20. junija 2007 o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 171, 29.6.2007, str. 1).

(10) Generalni sekretariat Sveta v Uradnem listu Evropske unije objavi datum začetka veljavnosti spremembe.